KIRJALLINEN KYSYMYS E-0952/98 komissiolle esittäjä(t): Riitta Myller (PSE) (30. maaliskuuta 1998)

Aihe: Rakennerahastojen ja Phare/Tacis-ohjelmien välinen yhteistyö

Viime vuosina on otettu käyttöön erilaisia yhteisön ohjelmia ja välineitä, joilla on tuettu rajat ylittävää yhteistyötä unionin ulkorajoilla. Esimerkiksi Tacis- ja Phare-ohjelmiin uutena sisältyvä CBC-osa on tässä yhteydessä ollut merkittävä. Ohjelmien käyttöönotto ei kuitenkaan ole sujunut ongelmitta. Erityisen tärkeää olisi parantaa ohjelmien koordinaatiota ja tuloksellisuutta. Tätä varten olisi luotava riittävä laillinen pohja rajat ylittävään yhteistyöhön EU:n ja kolmansien maiden välille.

Kysyn komission asianomaiselta jäseneltä, miten komissio aikoo taata asianmukaisen yhteistyön rakennerahastojen ja Tacis/Phare-ohjelmien välillä? Tuleeko komissio puoltamaan ylikansallisten, alueiden välisten Tacis- ja Phare-ohjelmien nykyistä joustavamman yhteisrahoituksen sisällyttämistä rakennerahastoja koskeviin uusiin säännöstöihin?

Komission jäsenen Hans van den Broekin komission puolesta antama vastaus (8. toukokuuta 1998)

Kuten arvoisa parlamentin jäsen totesi, komissio on viime vuosina tehnyt useita aloitteita rajat ylittävän yhteistyön edistämiseksi. Aloitteet koskevat yhteisön ja Keski- ja Itä-Euroopan maiden (KIE-maat) yhteistyötä, KIE-maiden keskinäistä yhteistyötä sekä KIE-maiden ja uusien itsenäisten valtioiden yhteistyötä. Phare- ja Tacis-ohjelmien rajat ylittävän yhteistyön ohjelmat ovat kaksi tällaista aloitetta. Aloitteisiin kuuluu myös Credo-ohjelma, johon kuuluu KIE-maiden keskinäinen sekä KIE-maiden ja uusien itsenäisten valtioiden rajat ylittävä yhteistyö ja jonka tavoitteena on rahoittaa hankkeita, joista on konkreettista hyötyä raja-alueille ja niiden yhteisöille.

Komissio tarkastelee parhaillaan uudelleen rajat ylittävän yhteistyöohjelman täytäntöönpanosta Keski- ja Itä-Euroopan maiden ja yhteisön jäsenvaltioiden kesken Phare-ohjelman mukaisesti 4. heinäkuuta 1994 annettua komission asetusta (EY) N:o 1628/94 ((EYVL L 171, 6.7.1994. )) tarkoituksenaan parantaa ohjelman joustavuutta. Tarkastelussa otetaan myös huomioon tähän mennessä saatu kokemus Phare-ohjelman rajat ylittävän yhteistyön ohjelman toimien sekä yhteisön rakennerahastoista (Interreg II A) rahoitettujen toimien koordinoinnista. Komissio on lisäksi päättänyt käynnistää erityisen valmistelevan ohjelman yhteisön jäsenyyttä hakeneiden maiden valmistelemiseksi yhteisön rakennepolitiikkaan. Ohjelmaan sisältyy useita eri toimia jäsenyyttä hakeneiden maiden valmistelemiseksi lyhyellä aikavälillä niin, että ne voivat käyttää erityisrahastoja vuodesta 2000 alkaen, ja pitkällä aikavälillä niin, että maat voivat osallistua rakennerahastojen toimintaan yhteisön jäsenvaltioina.

Tacis-ohjelmasta rahoitetun rajat ylittävän yhteistyön koordinointia rakennerahastoista rahoitettujen toimien kanssa tarkastellaan uuden Tacis-ohjelmaa koskevan asetuksen yhteydessä, jonka odotetaan tulevan voimaan vuonna 2000.

On olennaisen tärkeää varmistaa, että Phare-ohjelmasta vuoden 2000 jälkeen annettava tuki koordinoidaan hyvin sen liittymistä edeltävän tuen kanssa, jota annetaan Agenda 2000 -asiakirjassa esitettyjen ja Luxemburgissa vuoden 1997 joulukuussa kokoontuneen Eurooppa-neuvoston hyväksymien uusien rakenne- ja maatalouspoliittisten välineiden mukaisesti. Komissio onkin esittänyt annettavaksi koordinointia koskevan asetuksen ((KOM(1998) 150. )), jossa kuvataan kunkin välineen tehtävät ja varmistetaan, että niiden täytäntöönpano on koordinoitua.